Erling Bonnesen (V), 2025-05-16:
Tak for det, og tak for ordet.
Jeg holder denne tale på vegne af Venstres ordfører, Anni Matthiesen, som er forhindret i at være til stede her i dag.
Lad mig indlede med at sige, at vi i Venstre mener, at det er vigtigt, at vi får fulgt op på Trivselskommissionens anbefalinger, så jeg synes, det er fint, at vi også gør status her.
Så tak til SF for at tage initiativ til den her debat, som vi har i dag.
Nu har ministeren netop fremhævet nogle ting, som vi har taget action på og sat i gang, og denne liste vil jeg gerne bakke op.
Men jeg vil også gerne uddybe og supplere med nogle af de intiativer, som vi i Venstre selvfølgelig er særlig glade for.
Visse initiativer er jo et direkte svar på Trivselskommissionens anbefalinger, og visse initiativer er igangsat gennem folkeskolens kvalitetsprogram eller andre politiske aftaler.
Vi er i Venstre meget begejstrede for de muligheder og frihedsgrader, folkeskolerne nu får, og som vi håber vil skabe en skole, hvor flere finder sig godt til rette, herunder at vi opretter en timebank, der giver skolerne større fleksibilitet til at møde de lokale behov.
Vi er også meget optagede af det øgede fokus på børn og unges skærmforbrug, og vi ønsker en skole, hvor man ser hinanden i øjnene og kun bruger mobiler eller computere, når det har et aktivt læringsformål.
Vi tror, det vil have en positiv effekt på børnenes omgang med hinanden, men også på deres koncentrationsevne, at der kommer færre afbrydelser.
Mange skoler har allerede indført mobilpolitikker lokalt, og derudover har vi dannet Alliancen for en tryg hverdag for børn og unge, som vil arbejde med at begrænse de risici, der
er ved at være online på diverse platforme
Det er vigtigt, at vi får skabt en god balance for brugen af skærm i børns og unges liv.
Jeg vil også gerne fremhæve efterskolerne og aftalen om fritidsjob som to initiativer, der på længere sigt vil bidrage til bedre trivsel blandt unge.
Vi har i Venstre arbejdet for at sikre, at efterskolerne fortsat har en central plads i uddannelseslandskabet.
Vi ved nemlig, at et efterskoleår modner de unge mennesker og giver dem vigtige erfaringer med det at indgå i et forpligtende fællesskab.
Det giver de unge mennesker mulighed for at spore sig ind på egne interesser og styrker.
Flere skal på efterskole, og derfor er jeg glad for, at vi nedsætter egenbetalingen til et efterskoleophold eller et ophold på en fri fagskole for økonomisk svage familier.
Derudover er jeg også meget glad for aftalen om flere unge i fritidsjob, som vi indgik tilbage i efteråret, med afskaffelsen af am-bidraget for de unge under 18 år og en lempelse af flere regler, så færre barrierer står i vejen.
Det er godt for de unge at få en tidlig berøring med en arbejdsplads, hvor der er forventninger til en, og følelsen af at tjene sine egne penge, og at der er nogle, der regner med en, kan også hjælpe til en bedre trivsel og modstandsdygtighed over for bump på vejen.
Jeg mener samlet set, at regeringen gør meget for at imødekomme Trivselskommissionens anbefalinger, både direkte, men også mere indirekte med forebyggende tiltag og folkeskolens kvalitetsprogram.
Vi kan og skal gøre mere, men jeg mener også, at det er på sin plads at stoppe op og notere sig, at mange initiativer allerede er sat i søen.
Vi har et stort arbejde som samfund med at få grebet de unge, der er i mistrivsel, og det er en bunden opgave, som vi i Venstre og i regeringen prioriterer højt.
Derfor er vi også glade for, at SF igen sætter emnet på dagsordenen til en god drøftelse.
Tak for ordet.